DEĊIŻJONI TAL-KUNSILL
tas-27 ta' April 2009
li tistabbilixxi l-pożizzjoni li trid tittieħed f'isem il-Komunità fi ħdan il-Kumitat għall-Għajnuna Alimentari fir-rigward tal-estenzjoni tal-Konvenzjoni dwar l-Għajnuna Alimentari tal-1999
(2009/353/KE)
IL-KUNSILL TAL-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 181 flimkien mal-Artikolu 300(2), it-tieni paragrafu tiegħu,
Wara li kkunsidra l-proposta mill-Kummissjoni,
Billi:
(1)
Il-Konvenzjoni dwar l-Għajnuna Alimentari tal-1999 (minn hawn 'il quddiem: il-“Konvenzjoni”) kienet konkluża f'isem il-Komunità Ewropea permezz tad-Deċiżjoni tal-Kunsill 2000/421/KE (1) u estiża bid-deċiżjonijiet meħuda mill-Kumitat għall-Għajnuna Alimentari f'Ġunju 2003, Ġunju 2005, Ġunju 2007 u Ġunju 2008, li bis-saħħa tagħhom kellha tibqa' fis-seħħ sat-30 ta' Ġunju 2009.
(2)
L-estensjoni ulterjuri b'perijodu ta' sena għall-Konvenzjoni hi fl-interess kemm tal-Komunità kif ukoll tal-Istati Membri tagħha. Skont l-Artikolu XXV(b) tal-Konvenzjoni, dik l-estensjoni hija subordinata għall-fatt li tibqa' fis-seħħ, għat-tul tal-istess perjodu, il-Konvenzjoni dwar il-Kummerċ taċ-Ċereali tal-1995 (2). Il-Konvenzjoni dwar il-Kummerċ taċ-Ċereali tal-1995 tibqa’ fis-seħħ sat-30 ta’ Ġunju 2009, filwaqt li estensjoni oħra se tiġi deċiża fil-laqgħa tal-Kunsill Internazzjonali dwar iċ-Ċereali f'Ġunju 2009. Il-Kummissjoni, li tirrappreżenta lill-Komunità fil-Kumitat għall-Għajnuna Alimentari, għandha għalhekk tiġi awtoriżżata b'Deċiżjoni tal-Kunsill li tivvota favur din l-estensjoni,
IDDEĊIEDA KIF ĠEJ:
Artikolu Waħdieni
Il-pożizzjoni tal-Komunità fi ħdan il-Kumitat għall-Għajnuna Alimentari għandha tkun vot favur l-estensjoni tal-Konvenzjoni dwar l-Għajnuna Alimentari tal-1999 għal perjodu ta’ sena, bil-kondizzjoni li l-Konvenzjoni dwar il-Kummerċ taċ-Ċereali tal-1995 tibqa’ fis-seħħ matul l-istess perjodu, jiġifieri sat-30 ta’ Ġunju 2010.
Il-Kummissjoni hija b’dan awtorizzata li tesprimi din il-pożizzjoni fi ħdan il-Kumitat għall-Għajnuna Alimentari.
Magħmul fil-Lussemburgu, 27 ta’ April 2009.